Diari Oficial de la Generalitat Valenciana


Sumari del DOGV 9550, del 09-03-2023 (2023/2218)

ACORD de 24 de febrer de 2023, del Consell, de declaració d'urgència i excepcional interés públic i interés general comunitari de les obres d'execució del Programa d'Impuls de la Rehabilitació d'Edificis Públics (PIREP) de la Conselleria d'Agricultura, Desenvolupament Rural, Emergència Climàtica i Transició Ecològica, finançat amb el Mecanisme de Recuperació i Resiliència.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9550

Data del DOGV
:   09-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2218


Data del document
:   24-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Acord

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ACORD de 24 de febrer de 2023, del Consell, de declaració d'urgència i excepcional interés públic i interés general comunitari de les obres d'execució del Programa d'Impuls de la Rehabilitació d'Edificis Públics (PIREP) de la Conselleria d'Agricultura, Desenvolupament Rural, Emergència Climàtica i Transició Ecològica, finançat amb el Mecanisme de Recuperació i Resiliència. [2023/2218]  
  
  
El Consell Europeu va acordar, el 21 de juliol de 2020, un instrument excepcional de recuperació temporal denominat Next GenerationEU per a fer front a les conseqüències econòmiques i socials de la pandèmia provocada per la covid-19, el nucli del qual està constituït pel Mecanisme de Recuperació i Resiliència (MRR), que té la finalitat de donar suport a la inversió i les reformes en els estats membres per a aconseguir una recuperació sostenible i resilient, al mateix temps que camina cap a la transició ecològica i digital de la Unió Europea.  
Per accedir al finançament MRR, cada estat membre ha de dissenyar un pla nacional que incloga les reformes i els projectes d'inversió necessaris per a aconseguir aquests objectius. El Govern d'Espanya va aprovar el Pla de recuperació, transformació i resiliència (PRTR), que fou aprovat per la Comissió Europea en juny de 2021.  
Per altra banda, tal com es disposa en el preàmbul del Decret llei 6/2021 de l'1 d'abril del Consell sobre mesures urgents en matèria econòmica administrativa per a l'execució d'actuacions finançades per instruments europeus per a recolzar la recuperació de la crisi conseqüència de la covid-19, publicat al DOGV 9062, de 15.04.2021, el Consell també s'ha implicat des del primer moment en la posada en marxa de mesures per a pal·liar les conseqüències socioeconòmiques derivades de la crisi sanitària.  
Alineat amb el PRTR, el Govern espanyol ha establit el Pla de rehabilitació i regeneració urbana amb l'objectiu específic d'aconseguir unes taxes de rehabilitació energètica significativament superiors a les actuals que permeten avançar el compliment dels objectius de rehabilitació contemplats en el Pla Nacional Integrat d'Energia i Clima (PNIEC), i en l'Estratègia a llarg termini per a la rehabilitació energètica en el sector de l'edificació a Espanya (ERESEE). També es busca el caràcter integrat -objectiu de l'Agenda Urbana Espanyola- i els tres objectius essencials de la nova Bauhaus europea -sostenibilitat, inclusió i qualitat estètica), a més d'un estalvi energètic mitjà per damunt del 30 %, la qual cosa s'assegura exigint que les intervencions a finançar aconseguisquen una reducció, almenys, d'un 30 % del consum d'energia primària no renovable.  
Dins el PRTR, la Política Palanca 1. Agenda urbana i rural, lluita contra la despoblació i desenvolupament de l'agricultura, compta en el seu Component 2. Implementació de l'Agenda Urbana espanyola, amb la Inversió 5. Programa d'Impuls a la Rehabilitació d'Edificis Públics (PIREP), amb una inversió de 1.080 milions d'euros, dels quals 480 milions d'euros estan destinats a les comunitats/ciutats autònomes mitjançant transferència directa de fons, per a l'execució de les ajudes que busquen la rehabilitació sostenible del parc públic institucional destinat a tota mena d'edificis de titularitat pública d'ús públic (administratiu, educatiu, sanitari, assistencial, esportiu, cultural, etc.).  
  
Mentre que el PIREP local s'articula a través d'un procediment en pública concurrència regulat per l'Ordre TMA/178/2022, per tal de subvencionar actuacions a realitzar sobre el parc públic de les entitats locals que complisquen els criteris, el PIREP autonòmic s'articula mitjançant Convenis Bilaterals subscrits entre el Ministeri de Transports, Mobilitat i Agenda Urbana i cada CCAA.  
El 30 de desembre de 2021, se signa un conveni entre el Ministeri de Transports, Mobilitat i Agenda Urbana i la Generalitat, per a l'execució del Programa PIREP a la Comunitat Valenciana, amb la finalitat de finançar aquelles actuacions que, en el marc d'una rehabilitació integral, garantisquen el compliment dels requisits establits pel Pla de recuperació, transformació i resiliència (PRTR).  
  
Per a la Conselleria d'Agricultura, Desenvolupament Rural, Emergència Climàtica i Transició Ecològica, en el marc d'aquest conveni, s'aprova l'execució de les obres de millora en les edificacions següents (taula 1):  
  
CODI   
ACTUACIÓ ACTUACIÓ  
10F1/ 27 MILLORA DE L'EFICIÈNCIA ENERGÈTICA DE L'EDIFICI PROP DE CASTELLÓ (C/ Germans Bou 47, Castelló de la Plana)  
10F1/ 31 REHABILITACIÓ INTEGRAL SOSTENIBLE DE L'INSTITUT POLITÈCNIC MARÍTIM PESQUER  
10F1/ 32 MILLORA DE L'EFICIÈNCIA ENERGÈTICA DE L'ESTACIÓ EXPERIMENTAL D'ELX  
10F1/ 33 MILLORA DE L'EFICIÈNCIA ENERGÈTICA DELS EDIFICIS DEL VIVER DE SANTA FAÇ D'ALACANT  
10F1/ 6 AUGMENT DE L'EFICIÈNCIA ENERGÈTICA, INSTAL·LACIÓ DE SISTEMES FOTOVOLTAICS PER A L'AUTOCONSUM I ADEQUACIÓ DE LES CONDICIONS AMBIENTALS DE CLIMATITZACIÓ I IL·LUMINACIÓ EN L'EDIFICI GENERAL DE L'IVIA, a Montcada  
  
  
Taula 1: llistat d'edificacions de PIREP  
  
  
Estableix, a més, una llista d'espera amb les actuacions següents (taula 2):  
  
10F2/ 4 MILLORA DE L'EFICIÈNCIA ENERGÈTICA DE LES INSTAL·LACIONS DEL PROJECTE TIE CONTRA LA MOSCA DE LA FRUITA EN EL CENTRE DE CRIA MASSIVA DE CERATITIS CAPITATA EN CAUDETE DE LAS FUENTES (València, Polígon 9)  
10F2/ 5 REFORMA DE LES INSTAL·LACIONS DE CLIMATITZACIÓ I TANCAMENTS DE L'EDIFICI DE LA DIRECCIÓ TERRITORIAL D'ALACANT (C/ Professor Manuel Sala 4, Alacant)  
10F2/ 34 REHABILITACIÓ I REFORMA DE L'ANTIGA SEU DEL SERVEI DE TRANSFERÈNCIA DE TECNOLOGIA PER A LA SEUA INCORPORACIÓ A L'IVIA, a Montcada  
  
  
Taula 2: llistat d'espera d'edificacions de PIREP  
  
  
El conveni signat entre el Ministeri i la Generalitat, en l'apartat quart, estableix els requisits energètics (reducció del 30 % del consum d'energia primària no renovable), mediambientals (disposar d'un pla de gestió de residus que supose la preparació per a la reutilització i reciclatge de, almenys, un 70 % dels residus que puguen generar-se) i de la inversió (les actuacions han d'estar finalitzades abans del 30 de setembre de 2024 o entre l'1 de gener de 2025 i el 31.03.2026), de conformitat amb el que s'estableix en l'annex I del conveni, que condicionen les actuacions a realitzar.  
Les actuacions finançables estan sotmeses a una tramitació que dificulta en gran manera la seua consecució en els terminis establits, atés que ha de dur-se a terme la redacció del corresponent projecte, la licitació de l'obra i la pròpia execució d'aquesta. A més es requereixen mecanismes de verificació que demostren el compliment dels objectius establits al PIREP, com ara la realització d'auditories energètiques abans i després de la intervenció, que demoren encara més els terminis necessaris per a poder executar correctament les actuacions en el marc del PIREP.  
El principal objectiu és l'assoliment d'un estalvi energètic mitjà per damunt del 30 % en l'indicador global de consum d'energia primària no renovable de l'edifici, sent actualment una de les claus per a un desenvolupament sostenible, garantint l'equilibri entre el creixement econòmic i la salvaguarda dels recursos naturals mitjançant una gestió eficaç d'aquests, el que evidencia l'excepcional interés públic, així com l'interés general comunitari i el caràcter urgent amb els quals l'administració valenciana ha d'actuar.  
En el llistat següent es descriu breument la intervenció/obra de millora així com les activitats i funcions que s'hi desenvolupen a cada edificació:  
• Millora de l'eficiència energètica de l'edifici PROP de Castelló: el PROP de Castelló és la seu de la Direcció Territorial de la Conselleria i entre d'altres acull el personal que coordina i executa les seues actuacions en la província de Castelló, d'acord amb el principi de desconcentració de l'administració. L'obra finançada pel PIREP pretén la modificació i la millora de les instal·lacions de climatització i ventilació de l'edifici, per tal d'adaptar-la a la normativa vigent i aconseguir un millor balanç energètic.  
• Rehabilitació integral sostenible de l'Institut Politècnic Marítim Pesquer de la Mediterrània: l'IPMPM actualment ofereix 3 cicles formatius de grau mitjà i dos cicles de grau superior, tots de la família professional marítim pesquera; a més oferta cursos professionals en l'àmbit pesquer, submarí, de la marina mercant i sanitari. Des de 2013, l'IPMPM ha acollit una mitjana de més de 260 alumnes anuals: l'obra busca millorar l'eficiència energètica, incloent-hi l'aïllament tèrmic, la climatització i la il·luminació, així com l'accessibilitat del centre.  
  
• Millora de l'eficiència energètica de l'estació experimental d'Elx: aquest edifici compta amb 80 anys d'història com a centre de formació, experimentació i transferència de tecnologia agrària. És un referent en determinades espècies tradicionals d'Alacant. Realitza experimentació agrària, suport a la investigació agrària, l'estudi i l'adaptació de les innovacions en les tècniques de producció, la introducció i assajos de nous materials vegetals, la transferència de tecnologia als sectors productius agraris, l'assessorament i l'assistència tècnica als agricultors i ramaders i l'organització de cursos, conferències i demostracions per al sector. La intervenció en l'edifici consisteix a substituir fusteria metàl·lica i parts constructives per millorar els ponts tèrmics i l'aïllament de l'edifici, així com la millora de la il·luminació i la climatització.  
  
• Millora de l'eficiència energètica dels edificis del viver de Santa Faç d'Alacant: A més de la corresponent plantació de llavors, comprén un conjunt d'edificis que inclou la seu de la central de prevenció d'incendis forestals, l'oficina comarcal de medi ambient de la comarca de l'Alacantí, l'arxiu del Servei Territorial de Medi Ambient, d'Alacant, i el laboratori de Sanitat Vegetal. La intervenció buscarà la millora en la climatització i en l'eficiència energètica dels edificis, aïllant sòls, parets i sostres, i substituint els sistemes de climatització i il·luminació obsolets.  
• Augment de l'eficiència energètica, instal·lació de sistemes fotovoltaics per a l'autoconsum i adequació de les condicions ambientals de climatització i il·luminació en l'edifici general de l'IVIA, de Montcada: l'IVIA és l'Institut d'Investigació i Innovació Agrària de la Generalitat Valenciana, la missió del qual és contribuir a l'activitat agrària productiva i sostenible, impulsant la competitivitat dels sectors agrícola, ramader i agroalimentari, mitjançant la generació de coneixements que donen resposta a les demandes tècniques, socials i econòmiques, a través d'una investigació aplicada i excel·lent i una òptima transferència de resultats, amb línies de treball com: obtenció, millora i conservació de material vegetal; protecció de cultius; ús de l'aigua i de la fertilització; agricultura de precisió i mecanització agrària; tecnologia postcollita i producció animal. Les obres finançades pel PIREP miren d'augmentar l'eficiència energètica, la instal·lació de sistemes fotovoltaics i l'adequació de les condicions climàtiques i lumíniques del seu edifici principal.  
  
Es tracta d'actuacions promogudes per l'administració pública, respecte de les quals l'article 243 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, preveu que, quan es tracte d'actes d'ús de sòl d'interés general, comunitari o local, o quan raons d'urgència o excepcional interés públic declarat pel Consell així ho exigisquen, el control preventiu propi de l'actuació se substitueix per una consulta a l'ajuntament, d'acord amb el procediment establit en el mateix article.  
  
Per tot el que s'ha exposat, vista la urgent i inajornable necessitat descrita en la memòria justificativa subscrita pel sotssecretari, i a proposta de la consellera d'Agricultura, Desenvolupament Rural, Emergència Climàtica i Transició Ecològica, de conformitat amb l'article 28.c de la Llei 5/1983, de 30 de desembre, del Consell, amb la deliberació prèvia en la reunió de 24 de febrer de 2023, el Consell  
  
  
ACORDA  
  
Primer  
Declarar la urgència i excepcional interés públic i interés general comunitari, als efectes previstos en la normativa que resulte d'aplicació, de l'execució de l'obra de rehabilitació i millora de l'eficiència energètica de l'Edifici PROP de Castelló; la rehabilitació integral sostenible de l'Institut Politècnic Marítim Pesquer; la millora de l'eficiència energètica de l'estació experimental d'Elx; la millora de l'eficiència energètica dels edificis del viver de la Santa Faç d'Alacant i l'augment de l'eficiència energètica, instal·lació de sistemes fotovoltaics per a l'autoconsum i adequació de les condicions ambientals de climatització i il·luminació en l'edifici general de l'Institut Valencià d'Investigacions Agràries (Montcada).  
Així mateix, declarar la urgència i excepcional interés públic i interés general comunitari de les obres contemplades en el llistat d'espera d'edificacions de PIREP de la taula 2 que figura al cos del present acord, atés que consten incloses, amb caràcter de reserva, entre les actuacions a realitzar per la Conselleria d'Agricultura, Desenvolupament Rural, Emergència Climàtica i Transició Ecològica.  
  
Segon  
Encomanar a la Conselleria d'Agricultura, Desenvolupament Rural, Emergència Climàtica i Transició Ecològica, l'adopció de les mesures necessàries per al desenvolupament i execució del present acord, i en general, de quantes actuacions d'impuls, coordinació i supervisió requerisca l'execució de la citada obra.  
  
Tercer  
Publicar en el Diari Oficial de la Generalitat Valenciana el present acord.  
  
València, 24 de febrer de 2023  
  
La consellera secretària,  
AITANA MAS MAS